Papersnake/gushiwen huggingface dataset:
韩圣秋舍人见过响山草堂即事 其一
梅磊（清代）

旷览世故多，毕志力南亩。矧耽山水幽，卜筑遂云久。

朝耕暮垂纶，草木甘同朽。讵谓名姓存，空谷来吾友。

怀旧古道稀，兹意君何厚。感德情倍殷，拮据启户牖。

山鸡去屋啼，竹鼯隔篱走。入室简盘餐，藨客一何有。

僮仆采樵归，邻家贳新酒。昔贤气谊真，定交在杵臼。

炊饮忘主宾，至今美庞叟。君怀原古人，此义良有取。
水龙吟·真州废园
曾廉（清代）

真州城里荒园，藤花犹挂无枝树。挐空紫爪，承烟秃干，飘零无主。

几度徘徊，满庭烟草，一天风絮。看堆瓴累石，颓垣三尺，都不见，开门处。

曾记昔年歌舞。更安详、食经茶谱。绣帘促膝，玉阑携手，尽应仙侣。

谁料如今，假山遮断，桥头鹓鹭。只斜阳一片，暮鸦万点，约将秋住。
送程於潜两首
洪咨夔（宋代）

溪山民物古，政理器能宽。
平易见眉睫，明清生肺肝。
春风帘影暖，霜月研声寒。
野老自相语，元丰崔长官。
秋夜怀彦博审知
赵蕃（宋代）

山深月吐迟，亭亭夜向残。
露气挟与俱，侵窗迫人寒。
团扇甫罢去，布衾已觉单。
傥无寒暑期，何以雕我颜。
人生七十稀，俯仰半已阑。
隐显两无得，永怀那自安。
不能躬灌园，而顾学弹冠。
不思行所易，而独务所难。
王徐两玉人，结发栖儒冠。
徐诗壮城垒，王笔长波澜。
出从举子游，隋珠供雀弹。
得失何足道，如博资众观。
念欲与子谈，衮衮非一端。
符移苦见催，行色不少宽。
十年山林静，一朝尘土干。
足虽未出门，归兴已浩然。
溪头枫变赤，篱下菊且斑。
客居岂无酒，迟子一跨鞍。
送林锡远帐勾罢官北引二首
刘弇（宋代）

五月角黍江南天，骊驹送客黄金船。悠悠别思不足道，去去宦金如欲仙。

青萍由来异死铁，绿绮未易论胶弦。强怀为君歌短什，壮图辄勿轻流年。
晓出
朱翌（宋代）

浩荡乾坤晓，凄凉客路穷。
小舟轻劈浪，宿雾密糊空。
累重苦无饭，时危甘转蓬。
但闻淮上贼，不敢视江东。
送黄层城先生还蜀李座师婿也 其一
余继登（明代）

翩翩黄叔度，潇洒绝尘襟。自是风流况，兼之兰蕙心。

标清疑片玉，价重愧双金。无柰别离急，相思锦水深。
舍陆就汀舟喜见家乡在即三首 其一
郭之奇（明代）

穷舟所载不如车，能向山行胜策驴。荡桨幽峰随落涧，不愁前路有崎岖。
行三盘蟆颐栈道三首
洪咨夔（宋代）

虎爪滩头棹，蟆颐阁上车。
危机知略似，薄命扣何如。
鸬筏陵飞景，鸠巢架太虚。
乾坤真一阱，着眼莫踌躇。
偈颂一百零一首
释慧性（宋代）

法社栋梁，业林网纪。
全杀全活，建立宗旨。
双放双收，总在这裹。
虎啸风生，龙吟雾起。
大家扶起破砂盆，无限清风未已。
同父送松江蟹
高似孙（宋代）

人间宁有几松江，蟹到强时橙也黄。
非是龟蒙无此隽，自从茂世孰为仁。
乾坤大半渔为宅，雪月从头笔做休。
不读晋书谁了此，晋书曾读也苍茫。
次韵希旦喜雨
洪迈（宋代）

骄阳挟酷暑，何啻虚而翼。
高田土可籭，况乃耕与植。
风伯真可土，云合吹复拆。
那知下土民，糟粕配橡实。
古佛栖岩隈，旱沴岂我责。
应缘贤令尹，闵雨丐法力。
积阴暝山谷，流润凄几格。
朝来贺客散，置酒浣愁疾。
古诗成云外，险句动潜蛰。
旋看蓑笠出，况喜沟浍溢。
谁言令与佛，念我一何愁。
嗟吾困蒿藜，最觉民可恤。
何当问牛喘，免使诉鱼失。
九关虎豹守，怀此欲安适。
谁哉此心同，吾饱将何日。
蒋叔行挽辞
王柏（宋代）

万山蟠兮新此一丘，吁嗟乎，
吉士兮灵辰不留。佳城郁郁兮马跼不进，
前冈隐隐兮牛眠是求。竁蜿蜒兮有隧，
枕臯隰兮沃流。东望兮庐舍，
西望兮松楸。白云兮生死同壑，
黄垆兮杖屦昔游。孤哀哀兮罔极，
悼愁愁兮千秋。怅素绋兮莫执，
相尔些兮商谣。
夜坐二首
杨公远（宋代）

相伴青灯坐矮窗，老来计拙负年光。
画灰有句羞才短，就枕无年畏夜长。
世路难跻缘峻嶮，人情易见为炎凉。
知心却藉风和月，时度梅花一线香。
文中子续经
董文甫（金朝）

纷纷述作史才雄，听似秋来百草虫。不是春雷轰蛰窟，蚓蛇会得化成龙。
闻歌
吴融（唐代）

贯珠一夜奏累累，尽是荀家旧教词。

落尽梁尘肠不断，九原谁报小怜知。
奉陪武相公西亭夜宴陆郎中
卢士政（唐代）

华堂良宴开，星使自天来。舞转朱丝逐，歌馀素扇回。

水光凌曲槛，夜色霭高台。不在宾阶末，何由接上台。
挽谢木斋
何瑭（明代）

四海文章伯，三朝柱石臣。林泉谋养浩，山岳恸归神。

门下依仁久，天涯洒泪新。束刍无路奠，肠断浙江滨。
次秀野韵五首 其四
朱熹（宋代）

知君久矣厌喧卑，造物尊前唤小儿。一釂未应峨侧弁，十分聊小快翻卮。

治中寂寂凝尘日，令尹忧劳退食时。正好相寻发孤笑，莫教牢落负心期。
扇子诗
李石（宋代）

月树吾人倾盖，风蝉老子闻韶。
唤起江湖春梦，几番鼓角秋潮。
戊辰春如练江奉怀筠社诸友四首 其三
陶益（明代）

临流吟望意何其，欲寄王猷逸兴诗。翠实弄阴移嶰谷，紫筠流影扫员池。

湘妃乐奏疑箫管，云母歌传似竹枝。竟日相思不相见，濛濛烟雨澹江湄。
新秋
韩偓（唐代）

一夜清风动扇愁，背时容色入新秋。

桃花脸里汪汪泪，忍到更深枕上流。
九月五日具草酌同彦博审知成父集于普宁山半
赵蕃（宋代）

平生羞狗监，何啻失羊斟。
与子风期尚，相要林壑深。
分甘驹在谷，宁事鹤鸣阴。
此日胡为乐，诗成改又吟。
庚午岁屏居零陵七月二十日以门掩候虫秋为韵赋五首 其三
汪藻（宋代）

人生几聪明，日夜隙驹骤。才经花信风，又过麦秋候。

吾非金石坚，与世相邂逅。胡为闻钟鸣，更历路傍堠。
文懿大师院假山
强至（宋代）

绕郭非无海上山，更收紫翠入禅关。
竺峰飞过传闻后，蓬岛移来想像间。
草树细含生意足，云烟轻带野情还。
主人高卧嵩衡畔，应放幽寻杖履閒。
吊五木
文天祥（宋代）

首赴勤王役，成功事则天。
富平名委地，好水泪成川。
我作招魂想，谁为掩骼缘。
中兴须再举，寄语慰重泉。
鹧鸪天（再赋牡丹）
辛弃疾（宋代）

去岁君家把酒杯。雪中曾见牡丹开。而今纨扇薰风里，又见疏枝月下梅。

欢几许，醉方回。明朝归路有人催。低声待向他家道，带得歌声满耳来。
挽范氏孺人二首
刘宰（宋代）

兰砌秋风早，莱衣晚岁孤。
天乎畛劬瘁，季也足欢娱。
得算几中寿，生孙竞远图。
平生尤喜事，落日澹平芜。
承徐子贤贾仲常张伯英宠和复用韵
李俊民（金朝）

天涯杯酒强追欢，白发光阴转首閒。独夜梦魂千里月，暮年心首数重山。

回肠都为愁将断，行脚犹疑债未还。傥得一廛休老地，柴门今后定牢关。
哭罗瀛石司理
谭胜祖（明代）

敝芦不掩棺，丹心塞天地。卢龙塞外昏，尺土骄胡骑。

淬剑守孤城，生死安所避。臣节殉封疆，岂惟愧怀二。

枯骨与城存，君臣朋友义。白杨郊外草连连，惜君壮君酹君前。

耿耿忠魂悬日月，崎岖犹照帝城边。
颂古十六首
释道宁（宋代）

思量有个悟因由，万叠云山障路头。
更话煎茶并扫地，泥中洗土转添愁。
送何道士归山
张乔（唐代）

身非绝粒本清羸，束挂仙经杖一枝。落叶独寻流水去，

深山长与白云期。树临丹灶寒花疾，坛近清岚夜月迟。

樵客若能随洞里，回归人世始应悲。
美人梳头
张碧（唐代）

玉堂花院小枝红，绿窗一片春光晓。玉容惊觉浓睡醒，

圆蟾挂出妆台表。金盘解下丛鬟碎，三尺巫云绾朝翠。

皓指高低寸黛愁，水精梳滑参差坠。须臾拢掠蝉鬓生，

玉钗冷透冬冰明。芙蓉拆向新开脸，秋泉慢转眸波横。

鹦鹉偷来话心曲，屏风半倚遥山绿。
一字至十字成章二首·咏竹
文同（宋代）

竹，竹。
森寒，洁绿。
湘江滨，渭水曲。
帷幔翠锦，戈矛苍玉。
心虚异众草，节劲逾凡木。
化龙杖入仙陂，呼凤律鸣神谷。
月娥巾帔静苒苒，风神笙竽清蔌蔌。
林间饮酒碎影摇樽，石上围棋轻阴覆局。
屈大夫逐去徒悦椒兰，陶先生归来但寻松菊。
若论檀栾之操无敌于君，欲图潇洒之姿莫贤于仆。
舟中自吴之越寄润州柳侍御开杨博士迈
潘阆（宋代）

两岸山光合，况当三月天。
好花红照水，芳草绿随船。
货药村桥醉，收帆野渡眠。
因思二朝客，同泛恐无缘。
晓发东山指石峰
许传霈（清代）

晓风射篷冷，残月含江碧。欸乃听声声，引入云水窟。

船头老人听，遥遥语指石。突兀蛟龙腾，氤氲风雨积。

夜长烟瘴迷，横矗晓天白。山高路崎岖，断崖悬千尺。

低压打头来，崔嵬势欲掷。一湾琵琶洲，天然形绣陌。

弹自不成声，长指日出没。推篷證所闻，果尔挹秀色。

苍茫千百年，独立谁为客。风流谢太傅，高隐适裙屐。

东眺复西眺，白云自今昔。石兮不能言，云影望中隔。
龙华山寺寓居十首
王之望（宋代）

海国幽栖地，春风欲暮时。
病忧梅雨逼，贫叹麦秋迟。
并日终无愧，逢年会有期。
饥寒宁苟免，吾道讳磷缁。
遣怀三首 其三
吕本中（宋代）

异时忘言人，马鬣今宿草。生平不如意，欲伴寒木槁。

遂令藜苋肠，更尽组绣巧。三年对空案，诵子诗可饱。

从来文字工，不解颜色好。相逢期后身，再访西院老。
浮生
邓云霄（明代）

浮生一掷惊虚度，听鸟临风怆岁华。壮士虽贫犹有舌，丈夫何事叹无家。

日临仙掌寒先退，春到人间树自花。试向斗牛占瑞气，龙光终夜散红霞。
拟玉台体七首其一欲眠
梅尧臣（宋代）

鸳鸯罗荐开，翡翠香帏寂。
解带竟羞明，移灯向东壁。
秋夜对月寄凤翔范书记
李频（唐代）

月过秋霖后，光应夜夜清。一回相忆起，几度独吟行。

河汉东西直，山川远近明。寸心遥往处，新有雁来声。
冬夜闻蛩
顾逢（宋代）

尚有一蛩在，悲吟废草边。
想于深夜里，自忆早秋前。
胜负皆成梦，孤寒似可怜。
晚年飘泊老，此况亦同然。
沁园春
刘辰翁（宋代）

笑贡生狂，日日弹冠，西望王阳。待泥封屡下，蒲轮不至，卖琅琊产，办舍人装。厚禄故人，黄金有术，何不分伊肘后方。他年老，三千里外，八十思乡。

何如吾寿华堂。在丞相东山旧第旁。任王人亲至，不妨高枕，吾州盛事，更短邻墙。我学希夷，邀公共坐，游戏壶中日月长。山僧道，成仙未晚，救火须忙。
登合江楼饮王使君南区宝坻酒次坡公韵
陈恭尹（清代）

天地之交何固哉，罗浮一合不可开。高楼西望且招手，四百仙峰云外来。

醇醪足酹江山美，杯杓未终长啸起。登临今昔几千年，坡公犹寓槎江水。

前宵月尽昨宵新，未必今人异昔人。明年荔熟醉何处，为报君家酿老春。
出真阳峡十首
杨万里（宋代）

入峡长思出峡行，出来却忆峡中清。
一江碧水供诗砚，两岸青山作砚屏。
函谷关
吴廷桢（清代）

丸泥塞险恃崇墉，表里山河百二重。城晚角声通晋塞，关寒树色锁秦封。

惊心逋客听鸡度，矫首真人跨犊逢。西去岳莲迎面起，云开立马许从容。
杂兴三首
鲜于侁（宋代）

三王贵养老，取重在乞言。
酒醴副佳淆，黄发斯皤然。
朝廷本忠厚，风俗亦变迁。
岂意汉道微，侍中惟少年。
耆旧无备问，李公所以难。
减字木兰花·不能管得
刘辰翁（宋代）

不能管得。欲雨能教天地黑。待得开晴。不用吾言也自行。一杯亦醉。万事无能吾欲睡。旧亦能诗。说旧时诗问是谁。
偶见背面是夕兼梦
韩偓（唐代）

酥凝背胛玉搓肩，轻薄红绡覆白莲。
此夜分明来入梦，当时惆怅不成眠。
眼波向我无端艳，心火因君特地然。
莫道人生难际会，秦楼鸾凤有神仙。
一切诸佛子
邹浩（宋代）

我心如虚空，无物可伦比。湖南与岭南，谁行复谁止。

宝山得楼居，屹枕乐川水。森森青琅玕，却暑几千里。

团蒲叠双趺，炉烟凝然起。圆觉首楞严，遮眼聊尔耳。

幽禽忽来鸣，一切诸佛子。
寿芮秘书三首
熊克（宋代）

归来未对小延英，便向蓬莱作主人。
要督仙宫仇玉籍，却收众妙入经纶。
水调歌头·骤雨送行色
李曾伯（宋代）

骤雨送行色，把剑渡长淮。西风咄咄怪事，吹不散烟霾。才是橙黄时候，早似梅边天气，寒意已相催。老子尚顽耐，仆马苦虺隤。叹平生，身客路，半天涯。飞鸢跕跕曾见，底事又重来。回首白云何处，目送孤鸿千里，去影为徘徊。篱菊渐秋色，杜瓮有新醅。
九锁步虚词
陈洵直（宋代）

太虚本非有，团块何迂疏。一旬更五日，风乎驶轩如。

神驭两腋轻，绛霞理襟裾。四锁度灵钥，八表当淩虚。
偈十九首 其十四
释守卓（宋代）

空中呈鸟迹，水上露灯毬。要辨渠端的，玉人骑铁牛。
元夕立春喜晴於是郡人久不出矣
叶适（宋代）

膏火无光已累年，欢娱少味是穷边。
强吹箫鼓迎乌帽，勾引游人近酒前。
念奴娇（寒食次卢野涉，并怀孙季蕃）
赵以夫（宋代）

重门翠锁，笑侯鲭断绝，又逢寒食。社瓮初开春浩荡，荠蕨漫山食摘。榆火传新，柳绵吹老，愁绪空千亿。百花过了。游蜂将次成蜜。

追思共醉西湖，诗朋余几，俯仰成悲恻。月射波心光万丈，犹想当时颜色。黄鹄翩翩，白驹皎皎，莫待山灵勒。金貂箬笠，问渠还肯相易。
朱槿花
陆壑（宋代）

壁槿扶疏当缚篱，山深不用掩山扉。客来踏破松梢月，鹤向主人头上飞。
赠猫三首·其三
陆游（宋代）

执鼠无功元不劾，一箪鱼饭以时来。
看君终日常安卧，何事纷纷去又回？
杲道人屡聘不起用庭立韵作诗开之
饶节（宋代）

百年过雷雹，谁丧复谁得。邯郸一枕梦，蜗角两战国。

道人脱世网，便卷百丈席。分明老胡裔，彷佛眸子碧。

向来数道场，众挽不容释。金言无自晦，如反衣狐白。

道人笑不答，我心固匪石。迩来燕雀豪，颇须鹰隼击。

达人有舒卷，大士等喧寂。何当为众起，孰谓今非昔。
嬴国 其二
孙觌（宋代）

鼎立三珠树，亭亭耸缙绅。真成万金产，何止十朱轮。

彤笔方紬史，芝涂尚演纶。徽音千载后，不数卫夫人。
勉爱行二首送小季之庐山
李贺（唐代）

洛郊无俎豆，弊厩惭老马。
小雁过炉峰，影落楚水下。
长船倚云泊，石镜秋凉夜。
岂解有乡情，弄月聊呜哑。

别柳当马头，官槐如兔目。
欲将千里别，持我易斗粟。
南云北云空脉断，灵台经络悬春线。
青轩树转月满床，下国饥儿梦中见。
维尔之昆二十馀，年来持镜颇有须。
辞家三载今如此，索米王门一事无。
荒沟古水光如刀，庭南拱柳生蛴螬。
江干幼客真可念，郊原晚吹悲号号。
洞山祖超然生辰
释德洪（宋代）

希郎真吾道门友，初见忘年今耐久。天机深稳道骨清，诗句谁令愕人口。

可怜佳处未全知，但见兹篇气浑厚。我生痴鲁人所弃，洞视胸中了无有。

但忻所至有青山，依倚丛林遮百丑。君才一筹胜却我，胡为包腰反随后。

人生嗜好调自殊，海上旧闻人逐臭。江南长忆好云泉，今日云泉长入手。

万顷苍然几桉间，作诗举以为君寿。理毫聊为试冰华，小字明窗看挥肘。
题耿处士林亭
喻坦之（唐代）

身向闲中老，生涯本豁然。草堂山水下，渔艇鸟花边。

窥井猿兼鹿，啼林鸟杂蝉。何时人事了，依此亦高眠。
赋得大道柳八章 其一
姚燮（清代）

何处琅琊宅，骅骝古道开。燕飞香水驿，雁落尉佗台。

客倦惊飘梗，江春忆早梅。谁看夜深月，照过汉营来。
潇湘道中
杨季鸾（清代）

红叶下林柯，潇湘水正波。天空横雁小，江远得秋多。

踪迹输鸥鹭，心情负笠蓑。徒闻老渔父，杳杳扣舷歌。
西湖葛岭玛瑙寺僧芳洲有古琴二一名石上枯一名蕤宾铁为赋诗二首 其二
高明（元代）

师琴名以蕤宾铁，岂是七丝专一律。古来声律商与宫，一百四十四调终于一。

又闻古铁能解音，何况圣人所作之雅琴。琵琶才闻铁自跃，万物岂不通琴心。

忆昔重华为民鼓，拂拂薰风吹下土。九官佩玉和铿锵，凤凰来仪百兽舞。

无情相感若有情，蜀山欲破铜先鸣。从今却笑陶渊明，胡为不取弦中声。

禅关万竹净尘垢，月出西湖照窗牖。此时请师为鼓一再行，试听还有铁声否？
赠周仲鸣进士四首 其三
林光（明代）

驰逐尘氛十二州，何如良话几宵投。可人佳境终难写，过眼韶光去不留。

庭草共沾谁雨露，江山清重汉羊裘。浮生老觉知心少，三复留君话未休。
冬夜读几案间杂书得六言二十首
刘克庄（宋代）

横议游侠四出，清流标榜自贤。
血染瓜田方止，尸投浊河可怜。
次韵范提干二首 其一
周紫芝（宋代）

绣衮华貂侍禁宸，忠宣遗烈在丝纶。传家父子俱仁孝，盖世功名孰比伦。

阀阅固知流派远，衣冠今见典型新。如公自是青云器，不作刘郎问大钧。
句
胡君防（宋代）

岛日斜明僧寺阁，汀云低影客船窗。
句 其四
晁公武（宋代）

铜梁山昏岚翠重，石镜水落滩声迟。
满江红 其十六 己未赓李制参直翁俾寿之词
吴潜（宋代）

午枕神游，晓鸡唱、城关偷度。俄顷里、笋舆伊轧，征夫前路。

路入江南天地阔，黄云翠浪千千亩。有皤翁、三五喜相迎，邻田父。

旋策杖，寻幽圃。旋挈榼，陈高俎。疑此身归去，朱陵丹府。

布谷数声惊梦断，纱窗小阵梅黄雨。把人间、万事一般看，投芳醑。
题黄庭经后
白玉蟾（宋代）

琴心玉文洞玄玄，金钮朱锦乃汝传。
子能得之可长年，黄素镇赝完且坚。
横理如发约两边，从有赤道如朱弦。
文居其间走玄蚁，飞云相与为终始。
大道甚夷非力使，无为自然有至理。
谁能精专换骨髓，扫去俗尘不瑕秽。
目中有神乃识真，白玉为轵装车轮，
里以天上翠织成。仙人楼居俨长生，
鸾鹤翔舞猿猱轻。子能宝之慎勿轻，
室宫之中夜自明。上清真人杨与许，
焚香清斋接神女。手作此书留下土，
千年流传子为主。东方苍龙右白虎，
四神严诃孰予侮。
又登碧云亭感怀三十首
吴芾（宋代）

晚上危亭待月生，云头俄涌一轮明。
终朝汩没尘埃里，对此身心觉顿清。
将之江右视筱珊侄
翁同和（清代）

海程行过复江城，无限苍凉北望情。传语蛟龙莫作剧，老夫惯听怒涛声。
山中值雨偶成
胡仲弓（宋代）

山中云气多，忽合即为雨。
垤鹳鸣一声，毒龙戏吞吐。
翻手覆手间，纷纷不可数。
彼苍难致诘，阴晴竟谁主。
此雨只在山，何以泽下土。
阿香推不来，借我霹雳斧。
斫破太虚空。银河漏莫补。
风云只片时，一施天下溥。
接闽南富氏姊书载饥寒甚迫感赋二章 其二
戴亨（清代）

万里萧条别塞关，十年魂梦绕烟峦。雁回北地肠应断，书望南天泪未乾。

闽徼饥寒空我报，边荒衣食胜君难。行间斑剥啼痕满，不忍临风再展看。
山中自叙
释智圆（宋代）

闭门业文翰，谁谓溪山陋。
闲卧贵道肥，谁谓形容瘦。
斯言谷无玷，内省庶不疚。
深识浅江海，宽量窄宇宙。
邻女少学嚬，海夫多逐臭。
时来松下坐，清风满怀袖。
回波词
沈佺期（唐代）

回波尔时佺期，流向岭外生归。

身名已蒙齿录，袍笏未复牙绯。
偈颂二十九首 其十六
释云（宋代）

嗟见世间人，永劫堕迷津。不省这个意，修行徒苦辛。
南乡子
欧阳修（宋代）

浅浅画双眉。取次梳妆也便宜。洒着胭脂红扑面，须知。更有何人得似伊。

宝帐烛残时。好个温柔模样儿。月里仙郎清似玉，相期。些子精神更与谁。
六言
陆游（宋代）

三巴亦有何好？万里翩然独寻。
本意为君说破，消磨梦境光阴。
初春携内人行戏诗
徐君茜（南北朝）

梳饰多今世，衣著一时新。草短犹通屣，梅香渐着人。

树斜牵锦帔，风横入红纶。满酌兰英酒，对此得娱神。
司谏许道真徵复图
李俊民（金朝）

君不见退休绿野平淮相，灵台不许丹青状。又不见五湖归去鸱夷桨，越人争铸黄金像。

功成身退天之道，道直天怜去官早。盐梅须借筑岩人，羽翼重来采芝老。

袖中谏草力回天，害除利兴车载悬。何忧不识荆州面，图画如今处处传。
论诗寄硕父五首 其五
赵蕃（宋代）

溧阳罕贤才，两沈好兄弟。读书不求功，其涯未可既。

古人岂难到，顾我力行尔。兹道果何如，在此不在彼。
桂林八景 其一 尧山冬雪
吕思诚（元代）

尧山绝秀岭南天，雪压林峦飘素烟。高倚暮云屏掩翠，半消晴日玉开田。

驿梅逢腊岩前发，羽檄冲寒徼外传。何日楼头閒拄笏，两阶舞罢对琼筵。
时禅人出丐求颂
释正觉（宋代）

老能碓下米无舂，一出相烦作变通。
阵阵香风看稻熟，番番时雨见年丰。
手携拍板传大士，杖挂剪刀梁志公。
妙应群机真绝待，秋清河淡月行空。
句
徐集孙（宋代）

莫言满眼无知己，耐久黄花是故人。
送王常熟左藏二首 其一
释居简（宋代）

常熟端平政，难于子产初。有田皆可井，无港不容疏。

龙断家安业，闾阎夜读书。山谣出林疃，处处乐樵渔。
拟青青河边草诗
刘铄（南北朝）

凄凄含露台，肃肃迎风馆。思女御棂轩，哀心彻云汉。

端抚悲弦泣，独对明灯叹。良人久徭役，耿介终昏旦。

楚楚秋水歌，依依采菱弹。
兵间
曾巩（宋代）

大义缺绝久未图，小人轻险何不至。
世上固自有百为，兵间乃不求一试。
赵括敢将亦已危，李平请守那复议。
吁嗟忍易万人生，冀幸将徼一身利。
庄弱翁挽诗二首 其一
张纲（宋代）

厚德乡评最，知名国士同。郎曹参列宿，宰属辅宗工。

紫诏恩垂下，黄梁梦已空。九原那可作，流涕湿西风。
平居遗兴
林逋（宋代）

有甚余闲得解嘲，高慵时把几桯敲。
卑孜晚鸟沉幽语，历刺烟篁露病梢。
草野交游披褐见，神仙书史点朱抄。
皇朝不是甘逃挝，争向心如许与巢。
苏伯脩脩撰分院滦阳众仲
宋褧（元代）

桑乾居庸南北京，崤山涧水相送迎。羡君于兹三扈从，怜我不得一经行。

到时文酒度长昼，去日车马奔新晴。鳌峰清语应见念，使仆鄙吝心中萌。
贺新郎（游西湖）
刘过（宋代）

睡觉莺啼晓。醉西湖、两峰日日，买花簪帽。去尽酒徒无人问，唯有玉山自倒。任拍手、儿童争笑。一舸乘风翩然去，避鱼龙、不见波声悄。歌韵歇，唤苏小。

神仙路远蓬莱岛。紫云深、参差禁树，有烟花绕。人世红尘西障日，百计不如归好。付乐事、与他年少。费尽柳金梨雪句，问沈香亭北何时召。心未惬，鬓先老。
送王汝之江西二首
赵蕃（宋代）

一杯浊酒慰飘零，百首新诗见典型。
笑买扁舟又西去，怅予蓬户只深扃。
向来雨合滕王阁，复道榛迷孺子亭。
珍重君行烦寄语，明年访古会重经。
社日小饮
陆游（宋代）

社雨霏霏湿杏花，农家分喜到州家。
苍鹅戏处塘初满，黄犊归时日欲斜。
丁千兵忍庵七十寿诗
湛若水（明代）

淮水出自桐柏山，黄河沧海汇勾连。异人义士生其间，不然往往多长年，刘安鸡犬皆成仙。

又闻丁家有高士，令威野鹤相后先。只今共爨过五世，宅里已表兴让仁。

今年阳月跻古稀，天高海阔闻华筵，高士高义不谢年。

无疆万寿无穷传，我歌寿歌歌寿筵。
至日戏题天福寺
黄公度（宋代）

去年至日老夫家，呼儿具酒对梅花。
今年至日空奔走，岂止无花亦无酒。
薄宦驱人无已时，客怀牢落强裁诗。
君不见杜陵老诗伯，年年至日长为客。
證道歌 其一四一
释印肃（宋代）

雪山肥腻更无杂，纯一摩尼相间夹。珍珠宝网影重重，顶礼归依无缝塔。
和谢吏部铁字韵三十四首 其十一
邓肃（宋代）

忘心政须曲糵耳，醉仙如吸百川水。男儿不复问圣贤，杯酒力辞真竖子。

我侯度量压千人，不满金钟却怒嗔。酒酣那复迷朱碧，苗莠犹分伪与真。

人言狂药要须绝，恐溃肺肠语亦拙。那知真气不可侵，乌府如今肝是铁。
清波引 题秋浦归帆图
龚翔麟（清代）

溪师摇橹。问因甚、呕哑不住。渚烟汀树。断岑响秋雨。

载酒载诗箧，碧浪湖天容与。故林秪隔重邮，早难忘、剪莼处。

朝朝暮暮。挂凉席、沿镜暗度。杜鹃无语。是谁引归路。

山庄冷泉外，竹织篱门须补。只怕香上情牵，又抛船去。
杨经母范氏挽诗
魏了翁（宋代）

大父生逢世，严君死守城。
尊章全急义，娣姒得贤名。
夫子行无玷，男儿学有成。
典刑今已矣，风雨送红旌。
水友辞 鱼姑
王质（宋代）

鱼姑，鱼姑，溪南溪北遥相呼。烟深雾重栖沉鱼，荒荒秋汉秋星深。

要姑活，怕姑死，姑且閒飞歇深沚。呜呼此友兮真足称，草平树安波不兴。
和彦达至公安
胡寅（宋代）

未识南阳有卧龙，阿瞒先已畏南风。
如何赤壁分三国，不向神州决两雄。
营峡晚图千虑失，截江初意一丸封。
苍茫汉日西南落，莫道无由却复中。
送杨朝用挥使受代还金陵
程敏政（明代）

将军才子重文韬，楚楚登坛一凤毛。禁阙柳迎新试马，辕门花拂旧征袍。

离亭晓日红尘动，归路秋风白浪高。江上太平无战伐，不须重淬百金刀。
时事感慨
王同祖（宋代）

壮心如铁气填膺，万里中原尚虏尘。
一枕西风两行泪，封疆谁是死绥人。
遇如无象于石霜如与睿廓然相好故赠之
释德洪（宋代）

西湖睿郎最高道，思之不已令人老。道人相逢吴楚间，闻说绝与睿郎好。

年来学富身转贫，岂特诗胆大于身。法朋半是奇逸者，我亦放浪无羁人。

霜威折绵寒入颊，长廊无人风卷叶。寒窗诵读夏日吟，和气坐令寒妥贴。

笔端解语敏于口，网笺时作龙蛇走。烦君清哦当少休，万象乞怜争叩头。
建文二年湖州府铜权 其一
张廷济（清代）

纪元两字未全湮，逊国今看第二权。到底建文元不改，谁称洪武卅三年。
兵部宋尚书 其二
周必大（宋代）

识面嗟虽晚，论心乐未央。经帷叨并席，官舍许连墙。

俶讶亲针石，俄惊授印章。梅花佳句在，无复铁心肠。
木皮岭
杜甫（唐代）

首路栗亭西，尚想凤凰村。季冬携童稚，辛苦赴蜀门。

南登木皮岭，艰险不易论。汗流被我体，祁寒为之暄。

远岫争辅佐，千岩自崩奔。始知五岳外，别有他山尊。

仰干塞大明，俯入裂厚坤。再闻虎豹斗，屡跼风水昏。

高有废阁道，摧折如短辕。下有冬青林，石上走长根。

西崖特秀发，焕若灵芝繁。润聚金碧气，清无沙土痕。

忆观昆仑图，目击悬圃存。对此欲何适，默伤垂老魂。
早梅
陆游（宋代）

东坞梅初动，香来托意深。
明知在篱外，行到却难寻。
病臂痛踰月不能御刀笔
宋庠（宋代）

百疾乘衰运，双肱怯痺摇。
身知九折痛，肉讶半分销。
掉市将谁羡，拘原莫我邀。
惟堪楚林下，如槁学承蜩。
喜迁莺
薛昭蕴（唐代）

残蟾落，晓钟鸣，羽化觉身轻。乍无春睡有馀酲，

杏苑雪初晴¤

紫陌长，襟袖冷，不是人间风景。回看尘土似前生，

休羡谷中莺。

金门晓，玉京春，骏马骤轻尘。桦烟深处白衫新，

认得化龙身¤

九陌喧，千户启，满袖桂香风细。杏园欢宴曲江滨，

自此占芳辰。

清明节，雨晴天，得意正当年。马骄泥软锦连乾，

香袖半笼鞭¤

花色融，人竞赏，尽是绣鞍朱鞅。日斜无计更留连，

归路草和烟。
陈仁先自杭州归见示诗卷且饷山泉二瓶
郑孝胥（清代）

淞江剪水著沙澄，终觉天然味不胜。坐想泉源出天目，应知诗派压吴兴。

松明火活纷生眼，竹坞云深独曲肱。政恐啜茶致无寐，绕廊残夜思腾腾。
题泐潭
裴休（唐代）

泐潭形胜地，祖塔在云湄。浩劫有穷日，真风无坠时。

岁华空自老，消息竟谁知。到此轻尘虑，功名自可遗。
次卢国华提刑所寄韵
楼钥（宋代）

持节归来上粉闱，只今一节又何之。
乐天好句追长庆，元亮高何挹义熙。
我恨别多仍会多，君虽去速岂来迟。
闽山荔子燻晴昼，莫惜登临賸赋诗。
上元日
陈光世（明代）

初春此日晴，庭院斗纱灯。柳眼微微动，花神隐隐生。

淡云山外迥，新鸟叶间鸣。渐喜干戈息，笙歌对酒声。
雨师雷神七首 其一 迎神用《欣安》。
郊庙朝会歌辞（宋代）

众万之托，动之润之。昭格孔时，维神之依。泠然后先，肆我肯顾。

是耶非耶，纷其来下。
满江红·长风送月
佚名（宋代）

长风送月，近中秋、更无一点尘俗。绛阙真仙来瑞世，昨夜翔鸾俗鹄。奕世登科，诸昆竞秀，名盖天南北。持心恬退，更能韫椟藏玉。须信宪幕平反，据经议狱，全活阴功足。川泳云俗宾主意，荐剡新翻浓墨。一路欢声，几多和气，吹作长生曲。赐环促召，清班两鬓长绿。
将至魏塘镇
方回（元代）

客路晴为最，舟行稳似车。
天形环泽国，秋色画田家。
未用怜霜草，犹时见水花。
雁过知已近，鹊语故微哗。
玉田庄
陈岩（宋代）

妇馌夫耕笑语喧，地平一望暖生烟。得毋刬草来寻璧，好倩山家护玉田。
送侄孙周上人归剡余亦入吴门
释行海（宋代）

片帆明日下长洲，今日分携浙水头。
回首故乡犹更远，雁来红叶夕阳秋。
高阳台·雨枕莺啼
刘辰翁（宋代）

雨枕莺啼，露班烛散，御街人卖花窠。过眼无情，而今魂梦年多。百钱曳杖桥边去，问几时、重到明河。便人问，无了东风，此恨难磨。落红点点入颓波。任归春到海，海又成涡。江上儿童，抱茅笑我重过。蓬莱不涨枯鱼泪，但荒村、败壁悬梭。对残阳，往往无成，似我蹉跎。
题鲁如晦通隐
张孝祥（宋代）

先生早结社中莲，覆锦凭熊亦偶然。不向江湖忘魏阙，故应山泽有儒仙。

十洲便著登瀛士，三径难留避世贤。我亦经营一丘壑，问公先乞小壶天。
华甫往寻武山予舣舟泰和望之未至
欧大任（明代）

丁戊山人驻此山，石坛丹井绿云间。尔今欲就陶皮隐，待我匡庐白鹿还。
酷相思
杨芳灿（清代）

一剪香风吹柳絮。恼乱寸心如许。尽望断、天涯芳草路。春去也、花无主。

花落也、春无主。回首池台行乐处。斜照飞红雨。只可惜、流光空掷度。

人愁也、莺无语。莺愁也、人无语。
秀州城外
苏舜钦（宋代）

秀州城外九里有竹树小桥，予十八年前与友人解晦叔饮别于此。今过之，景物依然，而解生已亡。悲叹不足，复成小诗。

当年共醉此桥边，道旧狂歌至暮天。
得句旋题新竹上，移舟还傍乱花前。
君埋尘土骨应化，我逐风波心欲燃。
落日长号感人事，沙头寂寞上渔船。
题斋壁
陆游（宋代）

迹是沧浪客，家居罢亚村。
秋菰芼羹滑，社酒带醅浑。
勋业知难遂，文章不更论。
惟余此身在，分付与乾坤。
雪侠陈君从玉照属题，谨奉两律，藉当鸿爪 其二
夏子麟（清代）

峥嵘头角气如虹，我亦当年虎啸风。狂向郢中歌白雪，空于爨啸泣焦桐。

欲全骏骨须留跛，要避蛾眉宜毁容。世道即今多崄巇，可无谨饬慎持躬。
沣上寄幼遐
韦应物（唐代）

寂寞到城阙，惆怅返柴荆。端居无所为，念子远徂征。

夏昼人已息，我怀独未宁。忽从东斋起，兀兀寻涧行。

罥挂丛榛密，披玩孤花明。旷然西南望，一极山水情。

周览同游处，逾恨阻音形。壮图非旦夕，君子勤令名。

勿复久留燕，蹉跎在北京。
夜泊杨子桥
汪广洋（明代）

杨子桥头夜泊船，水波才定月初圆。不眠细数经行日，笑隔东风又一年。
自警二首
宋度宗（宋代）

孳孳为善，无怠讲习。
心思唐虞，圣道可人。
九月八日登千佛山顶
姚鼐（清代）

泰山出青云，天半苍然独。梁宋暨东溟，万里环其足。

阴嶂走济南，云涛尚奔蹙。势尽居益高，堑断无陂麓。

振衣斗直上，陟磴逾援木。落叶下泺泉，秋风散海曲。

一卷华不注，拖云点青绿。犹见山花开，顾绝栖鸟躅。

高寒不可留，归来泛秋菊。
登城见古陵墓
蔡肇（宋代）

诸豪衰季此并吞，形势当时苦未论。
不见江山开北户，竟随玉驾走中原。
雄心尚记苍崖石，战血今消折戟痕。
枯冢至今余拱木，夹城风雨有孤魂。
喜迁莺 其三 红袖添香夜读图，为王蓉洲孝廉题蓉洲余僚婿，今皆作玉溪生久矣
周之琦（清代）

兰釭红绽。更偎倚画中，春风人面。钗影横窗，书声出屋，恰和小莺低啭。

篆纹蕙炉轻袅，冶思梨云相乱。可人语，问芸编何似，柔乡堪恋。

眉案。还记取，箫凤谢庭，一例神仙眷。好梦难留，潸痕宛在，憔悴玉京重见。

绛河旧情空溯，珠树才名争羡。称心事，待浓薰秘省，宫袍催换。
酬人雨后玩竹
薛涛（唐代）

南天春雨时，那鉴雪霜姿。
众类亦云茂，虚心宁自持。
多留晋贤醉，早伴舜妃悲。
晚岁君能赏，苍苍劲节奇。
寄三城旧友卫比部二绝
邵雍（宋代）

虽老未龙锺，篱边菊满丛。
乍凉天气好，里闬正过从。
戏书
曾巩（宋代）

家贫故不用筹算，官冷又有无外忧。
交游断绝正当尔，眠饭安稳余何求。
君不见黄金籯要心计，大印如斗为身雠。
妻孥意气宾客附，往往主人先白头。
续游仙诗（六首）
马洪（明代）

巴园橘里赌棋还，暗忆嬴时笑解颜。
两袖玉尘三百斛，抛为瑞雪满人间。
梧桐影
薛琼（唐代）

月欲斜，风偏冷。秋思邻家分得来，隔墙移过梧桐影。
丑奴儿（宣和辛丑）
向子諲（宋代）

无双亭下琼花树，玉骨云腴。倾国称姝。除却扬州是无处。

天教红药来参乘，桃李先驱。总作花奴。举拥红遮到玉都。
锦池泛舟赠庄器之二首 其二
张镃（宋代）

翠舫迎凉避日行，只随风去不须撑。云移茂树添层影，鱼喜新荷触嫩茎。

客有何人从远至，天怜吾辈太清生。功名世上虽为急，弄水搴芳未可轻。
点绛唇 木芙蓉
聂树楷（清代）

绚烂秋光、不加雕饰天然好。朝霞烘缟，夕露嫣红袅。

占断西风，不许芳心老。秋残了，镜中人杳。塘外雷声小。
赠吴子似 其二
韩淲（宋代）

渐老方知欠往还，等閒萧寺得同盘。吕曾旧事今如梦，且上南山横碧看。
秋日过陈见心给谏南园
王惟俭（明代）

徘徊台上望，秋色已苍苍。
孤戍还吹月，千林乍啖霜。
傍城成虎落，截水作鱼梁。
咫尺吾园接，相期瑶草芳。
梅花百咏和冯学士海粟作
明本（元代）

见非恍惚梦非神，雪后霜前分外真。疏影暗消三弄月，半联凄外独吟人。

岁寒摇落孤根在，江驿荒凉往事尘。碎嚼幽香清可挹，玉奴无复更临春。
赋苕溪草堂和孙太初韵一首
黄省曾（明代）

翠竹婵娟傍野潭，秋山日映草堂寒。云枝桂树临虚榻，翡翠山鸡照碧湍。

漫学赤须求茂苑，久携青剑隔长安。时时野服乘高兴，采药吞芝歌远峦。
和厚卿值风阻游范园
韩维（宋代）

光禄名园惨淡中，十年樽酒与谁同。有秋方毕随轩雨，未节俄谁落帽风。

坐想池塘生碧草，独行阶砌惜芳丛。阳春绝唱知难和，白首空搔两鬓蓬。
水调歌头·焦山
吴潜（宋代）

铁瓮古形势，相对立金焦。长江万里东注，晓吹卷惊涛。天际孤云来去，水际孤帆上下，天共水相邀。远岫忽明晦，好景画难描。
混隋陈，分宋魏，战孙曹。回头千载陈迹，痴绝倚亭皋。惟有汀边鸥鹭，不管人间兴废，一抹度青霄。安得身飞去，举手谢尘嚣。
偶读杜子美存殁口号因题
弘历（清代）

郑虔毕曜吞声久，曹霸席谦有所思。岂识剑川杜子美，只今惟剩两行诗。
续题郑国华昌州牛尾驿
何熙志（宋代）

十年去国真悠悠，只今便可行归休。
平生意气羞牛后，去踏金鳌顶上游。
沱江
刘望之（宋代）

尚胜三年谪，终惭万里驯。
极知行路涩，可忍在家贫。
岁晚沱江绿，云深锦树新。
相思肯如月，夜夜只随人。
三用前韵酬达夫 其八
刘弇（宋代）

骈棘重关不自由，横将匏系代萍流。飞丝莫罥林塘兴，留与骚人作四愁。
赋得风帘入双燕
陈子升（明代）

芳春荡晓风，双燕向帘栊。尔是新还旧，谁知雌与雄。

振襟钩自上，拂尾剪俱空。似恨歌尘寂，金塘泥正融。
摸鱼儿 扬州
吴存（元代）

笑风流、少年杜牧，如今双鬓成雪。来寻豆蔻梢头梦，二十四桥明月。

人事别。把故国兴亡，欲问无人说。淮云万叠。但雨外疏钟，烟中断角，到晓共呜咽。

芜城外，几树西风落叶。销磨多少豪杰。平山堂上朝中措，天载妙音几绝。

歌一阕。怪水部、梅花怪我心如铁。才情未竭。待跨鹤重来，缠腰半解，一奏玉笙彻。
叶西庐惠冬菊三绝 其二
王柏（宋代）

霜天无物不彫残，忽见青蕤羽葆攒。欲制颓龄须耐冷，一阳定有落英餐。
归括苍和杨嗣之吏部烟雨楼韵四首
姜特立（宋代）

绝唱从前恨未多，骚人墨客浪经过。
直须吏部杨夫子，始奈楼中烟雨何。
和贡甫瓜步诗
刘敞（宋代）

江介多悲风，川广不可越。畏涂非吾土，游子怆明发。

群山起楚蜀，众水会溟渤。地险自适然，天衷岂端设。

凭陵三国际，偃蹇五胡末。非无英雄姿，于此智勇竭。

疑城尚虎踞，虏马馀饮窟。人谋虽工拙，神物有予夺。

请陈真人朔，颇事丹浦伐。风云埽氛埃，雷雨救焚暍。

禹功东渐海，汉使南诮越。太平自兹始，盛德信贻厥。
读本朝事有感十首
刘克庄（宋代）

愈作唐经还蓄缩，邕知汉事谩喽啰。
假令实录成书了，其奈雍丘问吕何。
种竹
刘延世（宋代）

梅蒸方过有余润，竹醉由来自古云。
掘地聊栽数竿竹，开帘还当一溪云。
柳梢青（元月立春）
吴琚（宋代）

彩仗鞭春。鹅毛飞管，斗柄回寅。拂面东风，虽然料峭，毕竟寒轻。

拂花折柳心情。怎挨得、元宵放灯。不是今朝，有些残雪，先去踏青。
和张倅湖上十绝
姜特立（宋代）

群彦俱堪议相毡，小诗聊尔出穠纤。
梅山老子何多幸，收得连珠归玉奁。
余处恭少师左相郇公挽辞三首其
杨万里（宋代）

孝庙乘乾日，光宗宅震宫。
夔龙池集凤，黄绮翼高鸿。
初政扶皇极，三朝扰大忠。
暮年坐黄阁，万古一清风。
次韵汪以南归途见寄
方回（元代）

身轻更觉马蹄轻，倦听昕堂讲鼓声。
示病早能效摩诘，赋归真复继渊明。
食租近郭膏腴足，卜筑依山爽垲成。
疾寄新诗似怜我，弃田捐宅不聊生。
渔村杂诗十首再和前韵
薛嵎（宋代）

微吟朗咏足风骚，切莫危言试怒涛。
云本无心泉自洁，不因作意立名高。
金在镕
白行简（唐代）

巨橐方镕物，洪炉欲范金。紫光看渐发，赤气望逾深。

燄热晴云变，烟浮昼景阴。坚刚由我性，鼓铸任君心。

踊跃徒标异，沈潜自可钦。何当得成器，待叩向知音。
念奴娇 秋闺
陈洁（清代）

霜浓绮阁，却无几、又是阳和时节。玉树凋残花落尽，都剩寒藤枯柮。

曲径遥观，新妆点缀，顿觉丰姿别。西宫南内，应许太真娇怯。

爱他淡冶轻盈，似将春信，预向西风说。枝上幽禽啼不住，也是鲜妍可悦。

花萼楼前，长生殿里，染就芙蕖颊。云筛月印，萧萧那怕飞雪。
丝瓜
杜汝能（宋代）

寂寥篱户入泉声，不见山容亦自清。
数日雨晴秋草长，丝瓜沿上瓦墙生。
予从元德弟借到西廊书斋朝夕其间今二年矣戏
裘万顷（宋代）

朝来寮外望西山，正在云烟缥缈间。
既欲与山为保社，不妨身世似云闲。
谨和老人雪晴
洪咨夔（宋代）

云屏九折跨三休，公欲行春雪不愁。
逗暖流澌鸣暗谷，送晴倒景漾层楼。
似无似有草痕动，半落半开花气浮。
婆饼焦声林外起，便从野渡唤横舟。
偈颂六十八首
释法薰（宋代）

春花烂漫，春光欲暮。
杜宇声声，送春归去。
诸人何不向这里眼明心悟。
宫词
宋白（宋代）

禁脔成功大殿邦，入朝宫骑绣双双。
九霄弟子黄金辇，十万人家凭看窗。
幸华严寺
李忱（唐代）

云散晴山几万重，烟收春色更冲融。帐殿出空登碧汉，

遐川俯望色蓝笼。林光入户低韶景，岭气通宵展霁风。

今日追游何所似，莫惭汉武赏汾中。
广陵舟中为伯恬书扇
龚自珍（清代）

红豆生苗春水波，齐梁人老奈愁何。逢君只合千场醉，莫恨今生去日多。
既别文显兄弟晚宿日光寺书怀寄之
赵蕃（宋代）

别君当以诗，此物不充饥。
二事交为病，吾曹均坐兹。
欲谈殊烂漫，趣去苦凄悲。
晚宿投幽寺，翻思赴野期。
风灯半明灭，雨叶乱纷披。
安石畏作别，渊明当语离。
萍蓬居靡定，燥湿志难移。
问隐俱携弟，躬耕皆有儿。
怀哉衡泌乐，可以共栖迟。
书感
陆游（宋代）

楚些难招去干魂，正令舌在向谁论？中分白日归欹枕，全付青春与杜门。
凛凛咥人愁履虎，区区染指畏尝鼋。
残年誓报嗟何有？虚负明时养老恩。
活人
张明中（宋代）

扁鹊仓公一笑还，顿令僵仆忽开颜。
君于那处传衣钵，名与古人齐等班。
直欲阴功垂后世，肯同流俗战蜗蛮。
书生若得君医法，医国还同反掌间。
中书相公任兵部侍郎日后阁植四松逾数年…此官因献拙什
郑澣（唐代）

丞相当时植，幽襟对此开。人知舟楫器，天假栋梁材。

错落龙鳞出，褵褷鹤翅回。重阴罗武库，细响静山台。

得地公堂里，移根涧水隈。吴臣梦寐远，秦岳岁年摧。

转觉飞缨缪，何因继组来。几寻珠履迹，愿比角弓培。

柏悦犹依社，星高久照台。后凋应共操，无复问良媒。
鲁女观
黄甲（宋代）

见说当年鲁女冠，长年向此铒金丹。
一朝羽化无人识，野鹤孤猿绕紫坛。
偈颂六十五首 其五十七
释咸杰（宋代）

只此见闻非见闻，无馀声色可呈君。个中若了元无事，体用何妨分不分。
张坚白用欧公聚星堂雪诗韵寄赠即和
陈曾寿（清代）

人生休羡后凋叶，满蚀虫痕战冰雪。悲凉一往谁与论，相逼四冰径路绝。

早空诸缘逢善识，微言太息心为折。但愁春梦尚留痕，安得残痕随念灭。

廿年回向入初地，世界微麈同电掣。偶观玉戏得心清，无复空花生眼缬。

弥天哀愤閟幽隐，矫饰知君曾不屑。居奇铸错那可追，半燄残缸真一瞥。

解事难得了了人，邂逅开尊饼宜说。惟馀结习尚微吟，刻画终难钝心铁。
太祖皇帝师次陈桥受天命协人情为圣皇武·圣
崔敦礼（宋代）

圣皇武，憺显幽。
震逾恭，翼微周。
帝下顾，民噢咻。
糜沸鼎，汎横流。
帝其复，飞龙秋。
挽天弧，建神矛。
振汩陈，遏虔刘。
漭然施，鸿佑何。
熯以濡，羸者廖。
御皇极，凝前旒。
遍胪欢，荡岱丘。
梅花
刘子翚（宋代）

玉骨绡裳韵太孤，天教飞雪伴清癯，
林寒疏蕊半开落，野迥暗香疑有无。
庾岭风光仍似旧，汉宫铅粉莫相污。
惊心不必临空树，一白流空春便徂。
宿洪氏南轩
李吕（宋代）

马乳龙须方压架，玉簪蜀盖渐平堤。
朅来颇释尘劳念，况有清风入枕帏。
次叔通见寄四首韵
刘学箕（宋代）

掀髯停杯一问之，细续白柄长镵诗。
我生托子以为命，世路艰危徒尔为。
北阕不才书莫上，西山有味去何辞。
流风馀韵只在眼，须信古今同一时。
莺
陆九渊（宋代）

巧啭风台急管，清逾石涧回溪。
好去枝枝惊梦，无人心到辽西。
菩萨蛮 其二 赋玉蕊花
史达祖（宋代）

唐昌观里东风软。齐王宫外芳名远。桂子典刑边。梅花伯仲间。

笼茸锼暖雪。琐细雕晴月。谁驾七香车。绿云飞玉沙。
句
释惠崇（宋代）

剑静龙归匣，旗闲虎绕竿。
梁冀二首
宋庠（宋代）

外戚豪华善意钱，折巾平帻映鸢肩。
支期一世惟偷宠，虚秉东京跋扈权。
陈处士为予画像求颂戏与之
释德洪（宋代）

吴侬戏入笔三昧，老俨分身缣素间。平昔垂须曾跨海，暮年留眼饱看山。

肯甘梦幻所折困，不受丛林辄见删。我不是渠渠是我，谩馀名字落人寰。
和人次韵
鱼玄机（唐代）

喧喧朱紫杂人寰，独自清吟日色间。何事玉郎搜藻思，

忽将琼韵扣柴关。白花发咏惭称谢，僻巷深居谬学颜。

不用多情欲相见，松萝高处是前山。
偕王道观雪中联句 其六
黄裳（宋代）

就下深趋坎，凭高杪寄桅。四垂才密密，一望已皑皑。
舍北
陆游（宋代）

支径秋原上，衡门夕照中。
野烟山半失，溪涨浦横通。
鬓秃难藏老，衣穿可讳穷？浩歌终自得，心事寄冥鸿。
减字木兰花 和人对雪
陈师道（宋代）

清愁叠积。更莫迟留春酒逼。吹面和风。梅信新来一线通。
危楼晓望。雪满群山开画障。目断瑶川。同凭阑干意几般。
雾
李靓（宋代）

树在溪无影，禽来鹘未知。
爱花留润与，避日卷阴移。
登狼山支云塔
包兰瑛（清代）

支云高塔走嶙峋，肯为裙钗渺此身。但觉天光俯银海，不知人世有红尘。

二分垂足疑仙境，万事扪胸仗佛因。笑语同来诸女伴，此行奇绝胜飙轮。
烂柯山次韵马问庵提学时弃官自闽归徐州
黄佐（明代）

不将金紫换青山，天阔鸿冥杳莫攀。折屐何年同胜赏，烂柯当日也知还。

秦淮岁晚湫龙卧，燕冀群空枥马闲。高枕未须惊世幻，羲皇元只在人寰。
感寓 其六
刘弇（宋代）

蓬莱三神山，夜梦游其藩。岧峣黄金阙，白玉罗九阍。

正见王子乔，卧把肘书翻。顾谓方瞳人，持我谒羡门。

挥觞清露滋，行庖屑玙璠。一酌祛滞念，再酌洗冥昏。

三酌陵紫烟，列宿已可扪。下观人间世，参差舞丘樊。

有客抚云璈，长离眇飞翻。送我若有情，徂镳俨长鲲。

怅望不得留，东窗已朝暾。
送鹤神
黎廷瑞（宋代）

玄裳兮缟衣，纷尔乘兮遄归。
嗟我甿兮苦复苦，谷悬于天兮麦我土。
尔之族兮类且多。蚕尔食兮如甿何。
甿之忧兮来年眎尔天尔田。天崇崇兮有廩，
皇之浆兮可饮。乐莫乐兮尔还，勿复来兮人间。
寻郭道士不遇
白居易（唐代）

郡中乞假来相访，洞里朝元去不逢。看院只留双白鹤，

入门惟见一青松。药炉有火丹应伏，云碓无人水自舂。

欲问参同契中事，更期何日得从容。
游金山寺还舟中流作
夏掞（明代）

纵是裴公寺，能忘魏子心。
帆开吴日落，钟度楚云深。
半饷分南北，中流吊古今。
江山虽好在，无奈二毛侵。
游苕溪道场山
释道潜（宋代）

东风吹雨过城闉，日照河堤柳映津。雨桨差差摇燕尾，千山漠漠散鱼鳞。

长缘绝境关幽梦，尚喜兹游及暮春。兰蕙未衰桃李在，蜂喧鸟咽莫愁人。
题丹灶四首
耿南仲（宋代）

过客空寻访，飞仙已杳冥。
他山多可买，归去读黄庭。
玉台驿亭子
李质（唐代）

春去台空迹已陈，危亭杰出涧之滨。
清溪绕屋可濯足，好鸟隔江如唤人。
明月委波金潋滟，青山带雪玉嶙峋。
桃花流水非人世，或有渔郎来问津。
空老和尚扇画行到水穷处坐看云起时属书其后 其二
王应华（明代）

最高峰顶白云飞，狮子行游伴侣稀。华首台前流水绕，曹溪一滴雨花霏。
贫家吟
卢沄（明代）

风雪下茅檐，出门无去所。
凄凄儿女啼，日晡犹未煮。
还自伊山过金城宿觉慧寺赠始宁禅师
王洋（宋代）

家山三百里，处处逐流水。
舟行鉴影中，尘埃不须洗。
人言田间鉴，我言田舍好。
浊醪三两杯，沈忧积如扫。
昨与田父言，别白皆有证。
丈夫幸听之，物物保性命。
归来过山僧，僧始见客喜。
试与语艰难，不贪亦不止。
我徐觉言烦，乃静观厥理。
僧言祸与福，皆其自取尔。
吾师有明言，报应有彼是。
所作既不同，所遭亦如此。
君言君自忆，我初不到耳。
及君受报时，何用乏吾事。
去年梁宋灾，载尸满城市。
今年江淮南，囷窌有馀米。
善恶无两岐，末流见殊致。
君后起念时，觉此而已矣。
再拜谢高僧，师言诚有味。
解榻借僧绸，不觉已鼾鼻。
展转未厌眠，鸡鸣唤客起。
偈颂一百六十首
释宗杲（宋代）

国清才子贵，家富小儿娇。
大家出只手，彼此不相饶。
题襄阳吏隐图 其二
沈桂芬（清代）

胸中丘壑自天成，未必真耽石隐名。一卷新诗冰雪映，本来不改在山清。
落鸿
范成大（宋代）

落鸿声里怨关山，泪湿秋衣不肯乾。
只道一番新雨过，谁知双袖倚楼寒。
好事近
向滈（宋代）

清晓渡横江，江上月寒霜白。寂寞断桥南畔，有一枝春色。玉肌孤瘦恰如伊，此际转相忆。且道这些烦恼，看几时休得。
寄怀二十首
赵蕃（宋代）

终日搜诗思不枯，坐间失喜折冰须。
寒窗雪满无人到，伴我一枝梅更孤。
少原余明府集通邑士缙会讲坐上有怀
邹元标（明代）

一别禾川二十年，归来此日共谭天。鹿鸣似解怀人思，莺韵如闻出谷篇。

浪迹不堪追往事，虚名犹自愧前贤。春风满座还谁领，庭草交加意已传。
送何水部蒙出牧袁州
孙元方（宋代）

圣君再命拥朱轮，合是南方受赐频。
双鬓任從添白发，六条谁赐继清尘。
风牵泽国秋帆远，路入丰州画锦新。
莫为故乡延去櫂，宜春人望待行春。
吴王墓
陈尧佐（宋代）

惜哉吴王墓，秦帝欲开破。
应笑埋金玉，千年贾余祸。
不特虎迹销，已闻鲍车过，
又是骊山头，炎炎三月火。
感皇恩
程大昌（宋代）

池馆足名花，四时蔫馥。就里梅春春到速。周遭松竹，任是雪霜长绿。总堪供寿乐，翻新曲。

别向心田，有般奇木。依约灵椿共标目。八千换历，才当一番春复。莫辞春起处，醅浮玉。
送曹梦良赴桐庐户掾 其一
王十朋（宋代）

年少论交老愈坚，交情尽在和韩篇。短檠业共贤关舍，淡墨名同桂籍年。

筮仕暂为三语掾，摛词行践八花砖。许峰佳谶亦聊耳，何止蓬莱山上仙。
四皓图
贯休（唐代）

何人图四皓，如语话唠唠。双鬓雪相似，是谁年最高。

溪苔连豹褥，仙酒污云袍。想得忘秦日，伊余亦合逃。
闻蛙
黎廷瑞（宋代）

族处污池底，气张新雨馀。交交还阁阁，疾疾更徐徐。

别制鼓吹曲，自吟蝌蚪书。道人喧寂等，攲枕到华胥。
寄王伯循诸公 其五
萨都剌（元代）

霜高木叶空，江清水花净。离怀江水深，楚女晚妆靓。

按拍听歌声，点箸行酒令。白露满衣裳，迥野垂斗柄。
初发荆州
陆游（宋代）

淋漓牛酒起樯干，健橹飞如插羽翰。
破浪乘风千里快，开头击鼓万人看。
鹊声不断朝阳出，旗脚微舒宿雨乾。
堪笑尘埃洛阳客，素衣如墨据征鞍。
富阳登舟待潮回文
杨万里（宋代）

山接江清江接天，老人渔钓下前滩。
寒潮晚到风无定，船泊小湾春日残。
病起荆江亭即事十首
黄庭坚（宋代）

鲁中狂士邢尚书，本意扶日上天衢。
惇夫若在鑴此老，不令平地生崎岖。
通天岩
欧演（宋代）

每逢胜境便留神，一路桃花别汉秦。
绕刹苔封高士蹟，临溪客问野人津。
纡回松竹看非俗，罗列山川识有真。
踏遍岭头天尺五，飘飘已觉迥风尘。
李香君小像 其一
陆学钦（清代）

一腔恨血喷桃花，点染生绡妙笔夸。为问元规尘十丈，携将此扇可能遮。
句 其十二
曾肇（宋代）

春兰抱幽姿，无意生蒿艾。
浈阳峡
陈用原（明代）

晓发浈阳峡，云昏雨尚酣。四山深霭翠，一水净拖蓝。

舟转帆依岸，猿啼树挂岩。仙踪何处觅，白石卧烟岚。
凭几
许相卿（明代）

海宇浮云几去来，山村佳处独裴回。春光已谢还秋信，天只峰头梦未回。
西津渡
卞思义（元代）

西津渡口望瓜洲，候吏欢迎使客舟。天堑已无南北限，江流不尽古今愁。

云连巨舰来湖口，风送残潮过石头。驿舍题诗满东壁，重来还忆去年秋。
今岁六月望後一日立秋故比常年凉意差早
陆游（宋代）

九衢车马困炎曦，正是山中散发时。
秋近梧桐已摇落，阴生蟋蟀最先知。
稻陂水白宁忧旱？灶突烟青幸续炊。
谁谓吾庐太岑寂，茶瓜亦有野人期。
写扇
张镃（宋代）

世间功业任差殊，心地明时自有余。
若道必从勤学得，当年稷卨读何书。
柳梢青
陈允平（宋代）

片片花飞。同前疏树，雪后残枝。划地多情，带将明月，来伴书帏。

岁寒心事谁知。向篱落、微斜半欹。添得闲愁，酒将阑处，吟未成时。
次韵苏教授饭郑教授五首
项安世（宋代）

采蘋堪赋月斋诗，稚子谈经已大奇。
翁但绿阴啼鸟下，敷床眠到日西时。
赠许察院
曹勋（宋代）

海内知名第一流，诗从伟度破优柔。
知公少驻抟风翼，念我都如露地牛。
解腊天容先布暖，得春梅意小迟留。
红穿碧甲聊随俗，不奈心惊雁过楼。
养疾
李觏（宋代）

少小唯贪酒，病来才信医。问方逋客许，寻药野人疑。

夜捣全听惯，寒煎觉沸迟。古贤曾爱死，此意亦谁知。
宿常山 其一
徐瑞（宋代）

小楼临水际，一塔出林端。为报山僧喜，无劳问数滩。
采菊
李建勋（唐代）

簇簇竟相鲜，一枝开几番。味甘资麹糵，香好胜兰荪。

古道风摇远，荒篱露压繁。盈筐时采得，服饵近知门。
九日登胶山绝顶十首 其二
安定（清代）

登高须上最高峰，直透云关第一重。此处山头高几许，如何留得白云踪。
初至江南休暑凤凰山
贯云石（元代）

路隔苍苔卒未通，泉花如发玉濛濛。蛟浮海近云窗湿，蚊怯山寒葛帐空。

高枕不知秋水上，开门忽见暮帆东。物华万态俱忘我，北望惟心一寸红。
送江宪移京西漕
赵蕃（宋代）

流转江湖后，飘零岁月余。
仅能瞻玉节，忽已报除书。
借寇情虽切，依刘计已疏。
二天元不远，大厦岂殊居。
使者澄清事，明廷献纳摅。
循行聊偃薄，朝觐勿踌躇。
处士独苦节，清江空旧鱼。
昔闻曾诵此，今日定何如。
谩题子彦弟孟浪集诗稿
刘崧（元代）

仲也才高更苦心，可堪孟浪剧雄沉。沧溟光采浮天阔，泰华根株拔地深。

直道河汾徒自屈，穷居东野竟悲吟。只今放意云林下，对饮从教雪满簪。
韩二十七诗来云已束归鞍逐去鸿令人欣喜愧叹
晁说之（宋代）

此身重滞愧征鸿，况对庭前郢树风。
暂至京师便归去，敢期今日有黄公。
又出差还茂州
李新（宋代）

深入不毛何所负，不妨老子解痴顽。
九峰自积十年雪，八国犹遗六诏蛮。
楸带绿垂蚯蚓直，苔衣翠滴鹧鸪斑。
山前人事如麻麦，却忆孤城日日閒。
二风诗。乱风诗五篇。至乱
元结（唐代）

（古有乱王，肆极凶虐，乱亡乃已，故为《至乱》之诗

二章二韵十二句）

嘻乎王家，曾有凶王，中世失国，岂非骄荒。

复复之难，令则可忘。

嘻乎乱王，王心何思？暴淫虐惑，无思不为；

生人冤怨，言何极之。
嵩山承天谷又云逍遥谷
赵思文（金朝）

烟霞直上逍遥谷，路转山腰咫尺迷。已觉洞天分圣境，更疑石磴是仙梯。

霜添红叶黄花好，天与金壶玉柱齐。醉倚西风正南望，暮云烟草一时低。
遇叶进士
贯休（唐代）

文章拟真宰，仪冠冷如璧。山寺偶相逢，眼青胜山色。

气隆多慷偶，语澹无他力。金绳残果落，竹阁凉雨滴。

自愧龙钟人，见此冲天翼。
鄂州南楼书事四首
黄庭坚（宋代）

画阁传觞容十客，透风透月两明轩。
南楼盘礡三百尺，天上云居不足言。
题朱秀城南亭子
章孝标（唐代）

朱家亭子象悬匏，阶莹青莎栋剪茆。瘿挂眼开欺鸲鹆，

花缘网剪妒螵蛸。有时风月输三虎，无壁琴书属四郊。

土木欲知精洁处，社天归燕怯安巢。
出郊劝耕因游吴山清隐
虞俦（宋代）

第一林泉得纵观，春风随步着栏干。
山园梅雪千株在，门纳湖光十里宽。
水上湿红云片段，亭前鲜碧玉檀栾。
主人才调浑相称，题柱诗篇一一刊。
句 其十五
朱熹（宋代）

海阔从鱼跃，天空任鸟飞。
夏至
张耒（宋代）

长养功已极，大运忽云迁。
人间漫未知，微阴生九原。
杀生忽更柄，寒暑将成年。
崔巍干云树，安得保芳鲜。
几微物所忽，渐进理必然。
韪哉观化子，默坐付忘言
黄州春日杂书四绝
苏轼（宋代）

中州腊尽春犹浅，只有梅花最可怜。
坐遣牡丹成俗物，丰肌弱骨不成妍。
赠玉师失鹦鹉词
徐积（宋代）

红蹊翠坞风花客，家有千山万山碧。一从流落在人閒，玉环绦重金笼窄。

金笼一片烟霞晓，花艳成团柳枝袅。足穿蜀锦茜靴牢，身著吴绫绀袍小。

参差微露红霞裙，丹喙即是胭脂唇。真是人閒富贵物，何异朱门罗绮身。

慧性驯姿良可取，只被多言仍巧语。前身不是亡国臣，即是倾城倾国女。

门外人来连报客，点茶沽酒俱催索。叫人名字学人言，吴语秦声俱记得。

大都有似原人为，视人欢戚为笑啼。俗客面前多俚语，逢僧辄诵陀罗尼。

嗟嗟何用畜此禽，岁月养成奸巧深。莫信口中一片舌，对面千里万里心。

主人曰予未有知，为爱能言不放归。不道奸心多诈伪，吭肠才饱脱身飞。
西郊秋兴（四首）
何景明（明代）

野屋清秋暮，寒沙易朔风。
岁年悲老树，歧路感孤蓬。
醉岂逃名悲，狂非避世翁。
寻常门自掩，无客到山中。¤
寄子都兄兼呈上饶使君赵有翼
李洪（宋代）

十驿征涂雪塞川，玉溪乍到意醒然。
家声盍继舍人样，台治遥分刺史天。
感慨壮游词绚锦，笑谈登最地流钱。
邦侯傥记论交旧，应有新诗寄日边。
作家书竟题范龙仙书斋壁上芦雁图
陈维崧（清代）

漏悄裁书罢。
绕廊行，偶然瞥见，壁间古画。
一派芦花江岸上，白雁濛濛欲下。
有立且、飞而鸣者。
万里重关归梦杳，拍寒汀、絮尽伤心话。
捱不了，凄凉夜。
城头戍鼓刚三打。
正四壁、人声都静，月华如泻。
再向丹青移烛认，水墨阴阴入化。
恍嘹唳、枕棱窗罅。
曾在孤舟逢此景，便书画相对心犹怕。
君莫向，高斋挂。
过覃怀二绝 其二
耶律楚材（元代）

信断江南望驿尘，十年辜负岭头春。而今重到覃怀地，却与梅花作主人。
哭师荔扉 其二
袁文揆（清代）

云水渺万里，寸心曾不隔。老至恋友生，况期善互责。

迩来谈经地，近君五亩宅。若使果归来，应得数晨夕。

分袂又七年，关山渺无极。回首别雷池，永诀已在昔。

而我痴复痴，寤寐情脉脉。
次韵和子仪闻蝉
黄庶（宋代）

落日挂树间，长我庭下阴。
园林动秋意，高蝉忽微吟。
清风转余声，杳若下远岑。
微物感时工，铿鍧吐商金。
古乐久破碎，兹虫抱全音。
荒忽尚偃蹇，激起壮士心。
愿为秋蝉操，被之朱丝琴。
皇夫叹
孙宜（明代）

岁当己亥三月初，天子南幸鄢郢都。
飞书走檄连日夜，藩司之使催皇夫。
编氓土著签不足，流居浮户贴始敷。
索资要赂弊难竟，私有里甲公吏徒。
高原竖旗众夫集，县官领夫速行役。
额夫四百征已办，发票捉人尚村邑。
城中杻械絷盈道，中男幼丁尽供籍。
问之何物为此谋，校官署职明需求。
赤金白银惟意纳，少者禁锢多即收。
穷乡下井宁得脱，苦刑痛笞无时休。
丝毫公费非不有，簿册夸张任其手。
小民但图免淹系，儿女何辞易升斗。
君不见广文昔时饭不足，仆妾年来厌粱肉。
又不见苍头役卒衣旧鹑，夜半通贿人椓门。
潦雨排闷二首
仇远（元代）

淫雨喧中夜，羁人积隐忧。
葵倾那有日，麦腐欲无秋。
小市浑如洗，前溪漫不流。
林鸠兼垤鹳，聒聒几时休。
次转庵榴花韵
许及之（宋代）

良辰竞渡常伛指，爱花颂花奚谤毁。年年五月见红榴，重著赐衣怜杜甫。

佳节有名名不去，阅甫逢辰何自苦。薄俗传讹成力竞，作戏轻生为酒使。

惆怅刘郎击节词，招屈亭前但流水。明当鍊镜非常规，我辈持觞宁越矩。

只为榴花饮亦佳，况是转庵吟入髓。浮花浪蕊竟何为，秾艳芳心诚可喜。

不应寂寞负澄鲜，同社联翩须记取。相期竟到无何乡，徙倚更约凭虚子。
卖花者
司马扎（唐代）

少壮彼何人，种花荒苑外。
不知力田苦，却笑耕耘辈。
当春卖春色，来往经几代。
长安甲第多，处处花堪爱。
良金不惜费，竞取园中最。
一蕊才占烟，歌声已高会。
自言种花地，终日拥轩盖。
农夫官役时，独与花相对。
那令卖花者，久为生人害。
贵粟不贵花，生人自应泰。
桐江谒客星祠
王弘诲（明代）

由来龙性固难驯，出处当年或有因。不信客星侵御座，岂缘狂态忤痴人。

山川冒姓风流远，祠宇标题岁月新。我亦投竿沧海客，登台何处挹芳尘。
朝元阁
权德舆（唐代）

缭垣复道上层霄，十月离宫万国朝。

胡马忽来清跸去，空馀台殿照山椒。
和马粹老四明杂诗聊记里俗耳十首
舒坦（宋代）

莲阁红堪掣，澜池静不流。
梯航纷绝徼，冠盖错中州。
草市朝朝合，沙城岁岁修。
雨前茶更好，半属贾船收。
题蔡方麓修撰早朝图
查慎行（清代）

水晶帘卷月如钩，侍史妆成尽下楼。比似早朝还较早，不教君起看梳头。
怀古题雪十首·韩愈关雪
方凤（宋代）

浮屠诞谩唐宗惑，大内王宫迎佛骨。
披忠谏婴直逆鳞，远贬潮阳蛟鳄窟。
雪寒蓝桥道路危，车儿追陪儿女悲。
覉穷因苦暂时事，朝食南海无终期。
山中
方岳（宋代）

草草庵居绝似僧，不同劣有发鬅鬙。
空山一夜雷驱雨，老屋四围云拥灯。
诗骨瘦来人似鹤，书幐懒去字如蝇。
开门桃李俱尘土，春到园林曾不曾。
定风波
叶梦得（宋代）

渺渺空波下夕阳。睡痕初破水风凉。过雨归云留不住。何处。远风烟树半微茫。

莫笑经年人老矣。归计。得迟留处也何妨。老子兴来殊不浅。帘卷。更邀明月坐胡床。
效唐近体二首奉贽云门张布政 其一
陈雷（元代）

湖山佳丽有馀晖，台辅星明近紫微。月转桐阴书帙静，幕深花影吏人稀。

九重浩荡恩尤渥，万里扶摇志不违。无计干时空潦倒，却令山鸟怪儒衣。
秋蕊香·晚酌宜城酒暖
陈允平（宋代）

晚酌宜城酒暖。玉软嫩红潮面。

醉中窈窕度娇眼。不识愁深恨浅。

绣窗一缕香绒线。系双燕。

海棠满地夕阳远。明月笙歌别院。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其五
陈孚（元代）

台州地阔海冥冥，人踏金鳌背上行。独在异乡为异客，无花无酒过清明。
挽边懒懒道人
王翰（唐代）

四明边道士，狂似贺知章。结客游千里，看花醉百场。

越谈多慷慨，楚舞独徜徉。翰墨南宫趣，襟期北海乡。

看云时并屐，贳酒每探囊。蕙佩青山影，芹羹碧涧香。

交情期管鲍，人事等参商。入望迷云树，相思见月梁。

三生空指日，两鬓各成霜。百粤清游地，怀君一断肠。
陈季张有蜀芙蓉长饮客至开辄剪去作诗戏之
黄庭坚（宋代）

剪花莫学韩中令，投辖惟闻陈孟公。
客兴不孤春竹叶，年华全属拒霜丛。
玄子蹙迫三秋尽，青女摧残一夜空。
著意留连好风景，非君谁作主人翁。
送陈传道摄双沟戍商税
贺铸（宋代）

墙外长川拥万舟，门前山色入南州。
风来浦口客争发，日下庭阴印未收。
乍厌折腰从吏役，屡应回首念朋游。
病夫颇有东流兴，预约清樽为少留。
奉和圣制登骊山瞩眺应制
张说（唐代）

寒山上半空，临眺尽寰中。是日巡游处，晴光远近同。

川明分渭水，树暗辨新丰。岩壑清音暮，天歌起大风。
北园杂咏
陆游（宋代）

舍北桥东幽事多，老夫饭饱得婆娑。
茅檐日落闻舂相，荻浦烟深有棹歌。
王文伯将校艺漕闱过我取别肯作一夕饮酒竟犹
彭龟年（宋代）

已闻鼓箧无秦锐，肯为论文学贾留。
夺我清风俄顷尔，梦回真若隔三秋。
偈颂二十三首
释云岫（宋代）

天地热如炉，万物同一煮。
衲僧煮不杀，出来拍手舞。
平夷驿马祖祠下柏，将坼矣，命伐之，其拥树诸石，不忍他弃，遂移作假山于祠后庭
郑珍（清代）

平生爱石心，惟有石始知。两脚落荒城，苔岑悲索离。

谁谓补天具，日见乃忽之。含笑抱之进，马卒俱暗嗤。

世有非常原，固无怪汝疑。茶夫小儿手，指意任所为。

妙在不经心，遂与岩壑期。峰峦有重复，嵌窦亦生姿。

果然惬所欲，百绕未觉疲。谁为后来者，聊乐某在斯。
调笑令·恋恋
秦观（宋代）

恋恋，
楼中燕。
燕子楼空春色晚，
将军一去音容远。
空锁楼中深怨，
春风重到人不见。
十二阑干倚遍。